V. Veteška, podpredseda NR SR: (2006-03-16):
návrhu poslanca Národnej rady Slovenskej republiky Bohumila Hanzela na vydanie zákona, ktorým sa mení zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov (tlač 1434), spoločná správa 1434a. Nech sa páči, pán poslanec, máte slovo. Áno, nech sa páči. B. Hanzel, poslanec: Vážený pán predsedajúci, milé kolegyne, kolegovia, dovoľte, aby som odôvodnil predkladaný návrh zákona a súčasne poprosil vás o podporu v druhom čítaní. Na úvod však musím skonštatovať, že nesúhlasné stanovisko k návrhu zákona dala vláda Slovenskej republiky aj Legislatívna rada vlády Slovenskej republiky, a preto by som si dovolil vás s tým nesúhlasným stanoviskom legislatívnej rady oboznámiť, nakoľko toto stanovisko potom kopírovala aj vláda. Ja by som si dovolil s ním polemizovať. Je mi to ľúto, ale prečítam, budem sa snažiť rýchlo čítať, ale tak, aby ste tomu rozumeli. Po posúdení predloženého návrhu zákona zaujalo Ministerstvo vnútra Slovenskej republiky nasledovné stanovisko. Minimálne vekové hranice na udeľovanie vodičských oprávnení sú upravené v práve Európskych spoločenstiev v Smernici 91439 EHS o vodičských preukazoch v platnom znení. Článok 6 tejto smernice ustanovuje na udelenie vodičského oprávnenia skupín A, B, B + E, C, C + E a podskupín C1 a C1 + E minimálnu vekovú hranicu 18 rokov. Členské štáty sa síce môžu odchýliť od požiadavky minimálneho veku a znížiť ju na 17 rokov, ale iba ak ide o vodičské oprávnenia skupín A, B, V + E. To je presne ten prípad, ktorý tu uvádzam, okrem vodičského oprávnenia skupiny A, ak ide o motocykel s výkonom presahujúcim 25 kW alebo pomerom výkonu a hmotnosti presahujúcim 0,16 kW na kilogram, kde je podmienkou preukázanie dvojročnej praxe na motocykloch s nižšou špecifikáciou podľa oprávnenia. Navrhovaná zmena § 69 ods. 1 umožňuje získať vodičské oprávnenie osobám mladším ako 18 rokov aj na skupiny C, C + E. V tomto prípade sa náš právny predpis dostane do rozporu s právom ES. Zároveň je potrebné upozorniť, že členské štáty môžu na svojom území odmietnuť uznať platnosť vodičského preukazu pre skupiny A, B, B + E, B + R vodičských oprávnení vydaných vodičom, ktorí majú menej ako 18 rokov. Zákon Národnej rady Slovenskej republiky č. 315/1996 Z. z. o premávke na pozemných komunikáciách v znení neskorších predpisov na možnosť zníženia vekovej hranice reaguje v § 69 ods. 3, kde je ustanovené, že vodičské oprávnenie na vedenie niektorých skupín, podskupín a druhov motorových vozidiel sa môže udeliť aj osobe staršej ako 15 rokov, alebo ak je taká osoba zdravotne postihnutá. Podrobnosti o veku na udelenie jednotlivých skupín vodičských oprávnení sú uvedené v § 19 vyhlášky Ministerstva vnútra Slovenskej republiky č. 225/2004, ktorou sa vykonávajú niektoré ustanovenia zákona Národnej rady Slovenskej republiky o premávke na pozemných komunikáciách v znení neskorších predpisov. Na vodičské oprávnenie skupiny B sa možnosť vyššie uvedenej odchýlky premietla do odseku 8 vyhlášky, podľa ktorého osoba ťažko zdravotne postihnutá, jej možno udeliť vodičské oprávnenie skupiny B, ak je staršia ako 17 rokov. Je to dôležité, lebo o chvíľku budem tieto veci vysvetľovať. Zníženie vekovej hranice na udelenie vodičského oprávnenia na vedenie motorových vozidiel skupiny B len pre osoby ťažko zdravotne postihnuté je potrebné považovať v súvislosti s aplikáciou vyššie uvedenej odchýlky na udelenie vodičského oprávnenia na skupiny A, B, B + E za postačujúce. Z tohto dôvodu ministerstvo vnútra odporúča nesúhlas s predloženým návrhom. Pokiaľ ste nepočúvali, len v skratke poviem, že skrátka ministerstvo vnútra považuje za dostatočné výnimku od 17 rokov len pre zdravotne postihnutých a ministerstvo tvrdí, že na základe tohto sa dá urobiť vyhláškou aj zmena eventuálne na hranicu nad 17 rokov pre nezdravotne postihnutých, čiže pre zdravých. Dovoľte, aby som k tomuto odbornému stanovisku prečítal odborné stanovisko, na ktorom som spolupracoval s právnikmi, čo sa vyznajú, s právnikmi, ktorí robia tiež legislatívu v Národnej rade. Dovoľte, aby som tieto stanoviská teda vysvetlil. Sekretariát Legislatívnej rady vlády Slovenskej republiky sa vo svojom stanovisku k návrhu zákona, ktorým sa mení zákon č. 315/1996 Z. z. o premávke na pozemných komunikáciách stotožnil s nesúhlasným stanoviskom Ministerstva vnútra SR k tomuto návrhu. Prečo to vysvetľujem? Vysvetľujem to aj preto, aby ste neboli ovplyvnení tým, že legislatívna rada dala negatívne stanovisko a vláda dala negatívne stanovisko, lebo toto je vysvetlenie toho, že to stanovisko nie je správne. Pritom však ministerstvo pripúšťa, že v doterajšom texte § 69 ods. 1 zákona je chyba, a teda prakticky súhlasí s dôvetkom v návrhu na zmenu ustanovenia ods. 1 tohto paragrafu v znení „ak sa v tomto zákone neustanovuje inak“. Uznáva sa teda, že text § 69 platného zákona je chybný, pretože je vnútorne rozporný. Je v ňom protirečenie medzi ods. 1 a ods. 2 a 3, ktoré spočíva v tom, že zatiaľ čo v ods. 1 sa natvrdo ustanovuje, že vodičské oprávnenie možno udeliť osobe staršej ako 18 rokov, v ods. 2 a 3 sa táto zásada popiera. V ods. 2 totiž priamo vyplýva, že na istý druh motorových vozidiel možno udeliť vodičské oprávnenie len osobe staršej ako 21 rokov a ods. 3 pripúšťa, že vodičské oprávnenie možno udeliť aj osobám starším ako 15 rokov. Z uvedeného je teda jasné, že už oprava tejto chyby je dobrým dôvodom, aj keď nie jediným, na novelizáciu § 69 tohto zákona. Pritom z legislatívnotechnického hľadiska je jedno, či sa prijme formulácia uvedená v dôvetku ods. 1 návrhu, alebo formulácia zo stanoviska sekcie vládnej legislatívy v znení „ak tento zákon neustanovuje inak“, prirodzene, ak si to niekto z vás osvojí. Dovoľte, aby som pokračoval ešte ďalej. Poznámky k niektorým výhradám v stanoviskách. Výhradu uvedenú v oboch stanoviskách, že v zákone nie je potrebné znižovať vekovú hranicu z 18 na 17 rokov, lebo podľa tohto stanoviska týmto ustanovením by sa zákon dostal do rozporu so smernicou Rady č. 91/439 EHS, čím by sa malo umožniť udeľovanie vodičských oprávnení pre osoby mladšie ako 18 rokov, konkrétne pre osoby staršie ako 17 rokov na skupiny C, C + E, odmietam ako neopodstatnenú, pretože navrhované ustanovenie ods. 1 nemožno posudzovať bez zreteľa na ustanovenie ods. 4 tohto paragrafu. Nie je totiž možné ustanoviť vek potrebný na udelenie konkrétneho vodičského oprávnenia pre jednotlivé skupiny, podskupiny alebo druhy vozidiel inak než všeobecne záväzným právnym predpisom vydaným na základe tohto zákona a na vykonanie tohto ustanovenia zákona. Posudzovať právnu úpravu v oblasti vodičských oprávnení z hľadiska toho, či je v súlade s ustanovením čl. 6  citovanej  smernice č. 91 nemožno len podľa textu zákona, ale komplexne, a to tak podľa zákona, ako aj podľa vykonávacieho predpisu vydaného na jeho základe a v jeho medziach. Závisí to teda od toho, v akom rozsahu aké skupiny vodičských oprávnení sa umožní udeľovať jednotlivým vekovým kategóriám osôb všeobecne záväzným právnym predpisom vydaným na vydanie zákona. Preto sa aj vo všeobecnej časti dôvodovej správy k návrhu zákona osobitne zdôrazňuje nevyhnutnosť novelizácie vyhlášky Ministerstva vnútra Slovenskej republiky č. 225/2004, konkrétne   jej § 19 v tom zmysle, aby sa mohli udeľovať už osobám starším ako 17 rokov vodičské oprávnenia na skupiny B a B + E alebo aspoň na skupinu B. Prepáčte, že vás unavujem právnym výkladom, ale nakoľko zamietnutie bolo z hľadiska právneho výkladu, tak musím toto právne zamietnutie rozporovať. Ak by sa pripustil ďalší názor zo stanovísk, že navrhované ustanovenie § 69 ods. 1 by sa dostalo  do  rozporu  s  čl. 6   smernice č. 91, keďže by malo pripustiť udeľovanie vodičských oprávnení na skupiny C a C + E, potom by rovnako bolo v rozpore s čl. 6 smernice č. 91/439 EHS aj ustanovenie ods. 3 platného znenia zákona. Aj z tohto ustanovenia totiž vyplýva, že vodičské oprávnenia na niektoré skupiny, podskupiny alebo druhy vozidiel možno udeliť aj osobám starším ako 15 rokov, teda nielen osobám ťažko zdravotne postihnutým, a to nielen starším ako 17 rokov, ale už aj osobám 16-ročným. Podľa tohto stanoviska by sa aj na toto ustanovenie muselo vzťahovať, že aj ods. 3 umožňuje udeľovať týmto vekovým kategóriám vodičské oprávnenia na skupiny C a C + E  a práve, že to tak nie je, bolo potrebné ustanoviť vyhláškou skupiny, na ktoré možno udeliť vodičské  oprávnenia, a to podľa odseku § 69. S výhradou sekcie Úradu vlády Slovenskej republiky Inštitútu pre aproximáciu práva o tom, že konkrétne vekové  hranice na udeľovanie vodičských oprávnení na jednotlivé skupiny vozidiel nie sú v našom právnom poriadku upravené  zákonom treba súhlasiť, že by to tak malo byť, pretože zákon tu nie je dôsledný. Táto zásada bola totiž čiastočne prelomená odsekom 2 v § 69 zákona,  ktorý takú vekovú hranicu ustanovuje tým, že len pre osoby staršie ako 21 rokov umožňuje udeliť vodičské oprávnenia na motorové vozidlá s viac ako 8 sedadlami okrem vodiča. Napriek tomu vekovú hranicu na udeľovanie  vodičských oprávnení na určitú skupinu, podskupinu alebo druh motorových vozidiel navrhovaná zmena § 69 ods. 1 zákona neupravuje rovnako, ako ju neupravuje ani ods. 3 ba ani ods. 1 platného zákona § 69. Ak by to teda mal byť dôvod na to, že nie je potrebné novelizovať § 69 ods. 1, lebo vystačíme s ustanovením ods. 3 platného textu  zákona, ktorý umožňuje  udeľovať vodičské oprávnenia osobám starším ako 15 rokov, teda nepochybne  aj osobám starším ako 17 rokov, potom by nebolo potrebné ani ustanovenie § 69 ods. 1 platného zákona, pretože aj osoby staršie ako 18 rokov patria do kategórie osôb starších ako 15 rokov. Ešte chvíľočku by som len chcel niečo vysvetliť. Ak sa mám vyjadriť, názor ministerstva vnútra, ktorý si osvojila aj sekcia vládnej legislatívy, že na vykonanie ustanovenia § 69 ods. 3 platného zákona stačí len to, čo obsahuje § 19 ods. 8 vyhlášky č. 224/2004, teda vodičské oprávnenia na skupinu B možno udeliť osobám starším ako 17 rokov, ale len ak sú ťažko zdravotne postihnuté, musím aj tento názor odmietnuť. To by musel niekto preukázať, z akých dôvodov tej istej vekovej kategórie osôb zdravých sa nemá táto možnosť dať. Je teda otázne, pre koho to má byť postačujúce, zúžiť ustanovenie ods. 3 § 69 zákona vyhláškou len na ťažko zdravotne postihnuté osoby staršie ako 17 rokov. Muselo by sa preukázať, v čom sú ťažko zdravotne postihnuté osoby staršie ako 17 rokov fyzicky zdatnejšie a mentálne vyspelejšie, a teda aj spôsobilejšie ako rovnako staré zdravé osoby. To sa, pravdaže, dokázať nedá, preto som presvedčený, že navrhovaná novela zákona je nevyhnutná, aby sa odstránila i nepochopiteľná diskriminácia zdravých osôb starších ako 17 rokov oproti rovnakej vekovej kategórii ťažko zdravotne postihnutých osôb. Vážené pani poslankyne, páni poslanci, na splnenie zámeru sledovaného mojím návrhom na zmenu tohto zákona by možno stačilo ustanovenie § 69 ods. 3 zákona, ako to vyplýva zo stanoviska sekcie Inštitútu pre aproximáciu práva Úradu práva Slovenskej republiky. Myslím si však, ba som o tom presvedčený, že   navrhovaná    zmena § 69 ods. 1 zákona by súčasne mohla pôsobiť ako istá poistka proti takej aplikácii zákona, ktorá umožnila vykonávať vyhláškou ustanovenie ods. 3 zákona diskriminačne tým, že sa interpretovalo a aj aplikovalo zúženie len na kategóriu ťažko zdravotne postihnuté osoby tejto vekovej kategórie, tak ako sa to vykonalo v devätnástom paragrafe odseku 8 vyhlášky. Pritom rozhodne trvám na tom, že mnou predložený návrh zákona by bol po jeho vykonaní novelou § 19  vyhlášky č. 225/2004 plne v súlade s čl. 6 ods. 2 smernice Rady č. 91439 Európskeho hospodárskeho spoločenstva, ktorá dáva členským štátom Európskej únie možnosť odchýliť sa od požiadavky minimálneho veku 18 rokov a umožniť získať vodičské oprávnenie skupiny B a B + E aj osobám  starším ako 17 rokov. A na záver by som ešte uviedol pár krátkych  argumentácií. Toto bolo vysvetlenie  legislatívne na margo Legislatívnej rady Slovenskej republiky a vlády Slovenskej republiky, ktorá to zamietla z týchto dôvodov a verím, že tí, čo ste počúvali, ste prijali môj názor, že to nebolo zamietnuté oprávnene, že to bolo možno z iného pohľadu, ale nebolo to oprávnene zamietnuté. Dovoľte, aby som v krátkosti ešte povedal, že auto je v dnešnej spoločnosti úplne bežná životná potreba, ostatne vidíme to na cestách sami, že je toho čím ďalej viac, že vyspelosť dnešných mladých ľudí mentálna aj fyzická je podstatne vyššia, ako bola niekedy pred tridsiatimi rokmi, dokonca sami sme to v Národnej rade uznali tým, že sme znížili hranicu trestnoprávnej zodpovednosti u mladých ľudí až na 14 rokov. Dovoľte, aby som povedal, že účasť v doprave je dnes možná pre mladých ľudí od 15 rokov síce na ľahkých motocykloch, ale pýtam sa, je ľahký motocykel bezpečnejší, ako je napríklad osobné auto? Dá sa o tom polemizovať. Niektorí namietali  na to, že by sa objavili 17-roční ľudia na cestách. Chcem povedať, keď som si štatisticky prepočítal rozlohu našej krajiny a počet mladých ľudí v 17. roku a ich možnosti dostať sa k autu, tak mi to vychádzalo, že jeden takýto človek by sa mohol objaviť v tom istom čase na desiatich  štvorcových metroch. Tak si myslím, že hádam to nie je také prehnané, že by tá hustota tak strašne vzrástla, že by sa nám spomalila doprava alebo niečo podobného. Chcem povedať tiež, že takáto možnosť by bola ako výchovný prostriedok.